*****

ΚΑΝΟΝΙΣΜΟΣ (ΕΟΚ) αριθ. 104/90 ΤΗΣ ΕΠΙΤΡΟΠΗΣ

της 15ης Ιανουαρίου 1990

για την τροποποίηση του κανονισμού (ΕΟΚ) αριθ. 1545/89 σχετικά με μεταβατικά μέτρα για τη χορήγηση ενισχύσεων στο γεωργικό εισόδημα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 768/89 του Συμβουλίου της 21ης Μαρτίου 1989 για τη θέσπιση καθεστώτος προσωρινών ενισχύσεων στο γεωργικό εισόδημα (1), και ιδίως το άρθρο 12,

Εκτιμώντας:

ότι ο κανονισμός (ΕΟΚ) αριθ. 1545/89 της Επιτροπής (2) αναφέρει, μεταξύ άλλων, ότι εφαρμόζονται μόνο σε σχέδια μέτρων που ανακοινώνονται στην Επιτροπή πριν από την 1η Απριλίου 1989, και μόνο στην περίπτωση κατά την οποία η απόφαση χορηγήσεως στους δικαιούχους θα έχει ληφθεί πριν από την 1η Ιανουαρίου 1990 ·

ότι η εκπόνηση των διαφόρων λεπτομερειών εφαρμογής που απαιτούντο για το καθεστώς των ενισχύσεων που καθιερώθηκε από τον κανονισμό (ΕΟΚ) αριθ. 768/89 απαίτησε πολύ περισσότερο χρόνο απ' ό,τι είχε προβλεφθεί αρχικά, ώστε πρέπει να παραταθούν οι προθεσμίες λήξεως που καθορίστηκαν στα άρθρα 1 και 2 του κανονισμού (ΕΟΚ) αριθ. 1545/89· ότι πρέπει να ληφθούν υπόψη ορισμένες διατάξεις του κανονισμού (ΕΟΚ) αριθ. 3813/89 της Επιτροπής της 19ης Δεκεμβρίου 1989 περί λεπτομερειών εφαρμογής του καθεστώτος των προσωρινών ενισχύσεων στο γεωργικό εισόδημα (3), ώστε να εξασφαλισθεί ότι θα ληφθούν υπόψη οι ενισχύσεις που επιτρέπονται δυνάμει του παρόντος κανονισμού·

ότι για το σκοπό αυτό είναι αναγκαίο να τροποποιηθούν ορισμένες διατάξεις του κανονισμού (ΕΟΚ) αριθ. 1545/89·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης των Ενισχύσεων στο Γεωργικό Εισόδημα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 1545/89 τροποποιείται ως εξής:

1. Η παράγραφος 1 στοιχείο α) αντικαθίσταται από το ακόλουθο κείμενο:

«α) των οποίων τα σχέδια για την καθιέρωση ή την τροποποίηση έχουν κοινοποιηθεί στην Επιτροπή πριν από τις 23 Δεκεμβρίου 1989 βάσει του άρθρου 93 παράγραφος 3 της συνθήκης.»

2. Η παράγραφος 2 αντικαθίσταται από το ακόλουθο κείμενο:

«2. Οι διατάξεις της παραγράφου 1 εφαρμόζονται στις ενισχύσεις στο γεωργικό εισόδημα που έχουν αποφασισθεί στους μεμονωμένους δικαιούχους πριν από την 1η Ιανουαρίου 1991 και οι οποίες έχουν καταβληθεί σ' αυτούς εν μέρει τουλάχιστον πριν από την ημερομηνία αυτή.»

3. Παρεμβάλλεται νέα παράγραφος 3α:

«3α. Στην περίπτωση που η Επιτροπή επιτρέπει εισοδηματικές ενισχύσεις, σύμφωνα με τον παρόντα κανονισμό το όριο που αναφέρεται στο άρθρο 7 παράγραφος 1 του κανονισμού (ΕΟΚ) αριθ. 3813/89 μειώνεται κατά 15 % σύμφωνα με το πρόγραμμα ενισχύσεως στο γεωργικό εισόδημα, για τις εκμεταλλεύσεις που επωφελούνται αυτής της αδείας και είναι επιλέξιμες για το πρόγραμμα αυτό. Εντούτοις σε καμία περίπτωση η μείωση αυτή δεν μπορεί να υπερβεί για μία εκμετάλλευση την πραγματική πληρωμή ανά ετήσια μονάδα γεωργικής εργασίας για την εκμετάλλευση αυτή.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται έως τις 31 Δεκεμβρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Ιανουαρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 84 της 29. 3. 1989, σ. 8.

(2) ΕΕ αριθ. L 151 της 3. 6. 1989, σ. 23.

(3) ΕΕ αριθ. L 371 της 20. 12. 1989, σ. 17.